Lauri Järventaka

Lauri Ilmari Järventaka (vuoteen 1948 Järvinen; 23. helmikuuta 1916 Loviisa – 9. helmikuuta 2002) oli suomalainen virkamies, joka toimi kaupunginjohtajana Kokkolassa ja Vaasassa. Hän oli puoluetaustaltaan kokoomuslainen.

Järventaka valmistui ylioppilaaksi vuonna 1936 ruotsinkielisestä Lovisa Gymnasiumista ja alkoi seuraavana vuonna opiskella lakia Helsingin yliopistossa. Hän sai opintonsa päätökseen vuonna 1946 ja sai varatuomarin arvonimen vuonna 1949. Sotien aikana Järventaka toimi muun muassa koulutusupseerina, patterinpäällikkönä ja aliupseerikoulun johtajana. Hänet ylennettiin lopulta kapteeniksi.

Järventaka työskenteli vuodesta 1948 Vaasan apulaiskaupunginsihteerinä, mistä hän siirtyi vuonna 1951 Kokkolan kaupunginjohtajaksi. Vuonna 1953 hän aloitti Vaasan kaupunginjohtajana, jona hän toimi vuoteen 1979, jolloin jäi eläkkeelle. Hän on Vaasan historian pitkäaikaisin kaupunginjohtaja. Vaasan kauppakorkeakoulu, sittemmin Vaasan yliopisto, perustettiin hänen kaupunginjohtaja-aikanaan. Järventaka sai vuonna 1976 kaupunkineuvoksen arvonimen.

Lähteet 

Vaasan pormestarit ja kaupunginjohtajat
Kokkolan kaupunginjohtajat
Suomalaiset juristit
Vuonna 1916 syntyneet
Vuonna 2002 kuolleet